Johannes de Sacrobosco

Johannes de Sacrobosco eller Sacro Bosco (John av Holywood, født ca. 1195 kanskje i Nithsdale i Dumfriesshire i Skottland, død 1256 i Paris) var en lærd munk som virket som astronom / matematiker som foreleste på Universitetet i Paris. Han skrev den autoritative middelalderteksten Tractatus de Sphæra.

Hans engelske navn var John av Holywood, men John av Halifax forekommer også. Dessuten benyttes forskjellige skrivemåter, som Sacro-Bosco, Sacro Bosco, og lignende. På tittelbladet til hans Algorismus står det oppgitt «IOANNIS DE SACRO BOSCO».

Liv og virke

Bakgrunn
Han ble utdannet ved Oxford og kom i 1230 til Universitetet i Paris. Senere underviste han i matematikk og filosofi i Paris, og døde der en gang rundt 1256. Han sies å ha vært født i Halifax, Yorkshire, cirka 1200, men dette er langt fra sikkert.

Han var munk, antagelig i premonstratenserordenen.

Matematiker og astronom 
Han gjorde meget – gjennom sitt verk Tractatus de Arte Numerandi, eller Algorismus – til å sprede kunnskapen om den indo-arabiske aritmetikken blant Europas lærde. Forfatteren er mest kjent for sitt verk Tractatus de Sphæra, som forekommer i særdeles mange utgaver og opptrykk gjennom flere århundre, mens hans Algorismus er langt sjeldnere.

Algorismus er en kortfattet lærebok i kunsten å regne med arabiske tall. Til da hadde det vært arbeidskrevende å multiplisere tall når disse ble skrevet som romertall. Når man så gikk over til å skrive tallene slik vi gjør i dag – med arabiske tall – ble de forskjellige regneoperasjonene meget enklere å utføre. Boken omhandler blant annet addisjon, subtraksjon, multiplikasjon, divisjon og rotutdragning. I noen utgaver har denne læreboken tittelen  De Arte Numerandi , d.v.s. «[boken] om kunsten å regne med tall».

Tractatus de Sphæra omhandler verdens- og himmelsystemet som en rekke roterende kuler, eller kuleskall som er plassert inni hverandre, med den kuleformede jorden innerst og «den syvende himmel» ytterst. Imellom disse ligger planetsfærene. Det er en lærebok i matematisk geografi og astronomi. Den er basert på et geosentrisk verdensbilde, slik det var kjent fra Ptolemæus og Macrobius.

Referanser

Litteratur 
 Pedersen, Olaf: «In Quest of Sacrobosco». Journal for the History of Astronomy, 16 (1985): 175-221.
 Smith, D.E.: History of Mathematics.

Personer fra middelalderen
Britiske astronomer
Britiske matematikere
Artikler i astronomiprosjektet
Britiske medlemmer av katolske ordener
Premonstratensere
Personer fra Dumfries and Galloway